Nu putem atinge stelele, zbura prin galaxii îndepărtate sau măcar ateriza pe planete din afara sistemului nostru solar.
Deci, singurul mod prin care putem studia Universul și tot ce conține este prin lumină.
Lumina pe care o putem vedea și cea pe care nu o putem vedea.
De aceea telescoapele sunt atât de importante pentru astronomi:
sunt mașinării pentru colectat lumină - toate felurile de lumină.
Sunt ca niște ochi artificiali foarte puternici, care privesc înspre cer.
Cu cât e mai mare telescopul, cu atât mai bine poate vedea. De ce?
Pentru că pupilele mai mari - ca ale unei bufnițe - au o suprafață mai mare, deci ajunge mai multă lumină în ele.
permițând distingerea unor diferențe de culoare mai subtile, și dând o vedere mai clară
Ochii mai mici - ca de păianjen - au o șansă mai mică de a captura lumina,
deci au mai multe probleme în a vedea detaliile, și totul e puțin încețoșat.
Cu telescoapele, e la fel.
Dacă lumina ar fi ploaie și telescoapele găleți,
e ușor de imaginat că, cu cât e mai mare găleata, cu atât mai multă apă se strânge în ea.
Construitul telescoapelor foarte mari, totuși, nu este doar scump,
ci și foarte dificil, ba uneori chiar imposibil.
Dacă, atunci, în loc să încerci să construiești o găleată gigant, pui mai multe găleți mai mici la un loc?
Bună idee!
Așa, colectezi la fel de multă ploaie,
obții aceeași informație, dar într-un mod mult mai ușor.
Și mai bine: dacă în loc să încerci să colectezi toată ploaia, colectezi doar un eșantion din ea,
cu găleți plasate în punctele cheie, ca să ai destul pentru a-ți face o părere despre caracteristicile ploii care cade?
Ei bine, asta ar fi mult mai rapid și mai ieftin!
Fix la asta s-au gândit astronomii acum câțiva ani:
folosind mai multe telescoape mici laolaltă, puteau să vadă detalii foarte mărunte ale Universului,
ca și cum ar folosi un singur telescop de câțiva kilometri diametru!
Au numit această tehnică interferometrie.
ALMA funcționează în același mod, poate să facă 66 de antene să lucreze împreună, de parcă ar fi un telescop foarte, foarte mare.
Ceea ce îl face unul dintre cei mai ageri ochi care au privit vreodată cerul.
Cu așa ochi, ALMA poate studia Universul într-o lumină foarte slabă.
și să captureze imagini pe care astronomii nici nu pot să înceapă să și le imagineze.
Transcris de ESO. Tradus de Ruxandra Vâlcu